22 reeds afgelope week in Wes-Kaap doodgeskietVuurwapengeweld het die afgelope week weereens talle lewens in Kaapstad geëis. (Argieffoto: Marcus Trapp/pixabay) Voortgesette vuurwapengeweld in die Wes-Kaap het die afgelope week die lewe van minstens 22 mense geëis, onder wie verskeie kinders. Albert Fritz, LUR vir gemeenskapsveiligheid in die provinsie, het sy skok en woede oor die geweld te kenne gegee nadat nóg ŉ slagoffer Dinsdagaand in Delft doodgeskiet en twee mense ernstig gewond is. Een van hulle is ŉ 13-jarige meisie. Die voorval volg kort nadat jong kinders ook die afgelope naweek in Beacon Valley, in Mitchells Plain, doodgeskiet is. Volgens Fritz lyk dit of die voorvalle bendeverwant is. Die slagoffers is onder die altesame 22 mense wat sedert die naweek in Kaapstad in vuurwapengeweld dood is. Drie mense het ook weens steekwonde gesterf. “Ek veroordeel die moorde – veral dié op kinders – deur bendelede ten sterkste. Ons weet dat bendelede kinders gebruik om baie van hul werk te doen en dit moet stopgesit word,” sê Fritz. “Ons plaas ons kinders se lewe in ernstige gevaar. Ek doen ŉ beroep op die polisie om alles moontlik te doen om die oortreders van hul gruweldaad aan te keer.” Fritz het ook sy medelye met die ouers en familielede van die slagoffers betuig. “Die verlies van ŉ kind is die ergste nagmerrie waardeur enige ouer kan gaan,” sê hy. Fritz het ŉ beroep op die gemeenskap en breër samelewing gedoen om saam te staan en die bendebedrywighede en vlaag geweld te stuit. “Ek pleit by enigiemand met inligting wat die polisie kan help om asseblief na vore te kom.” Sowat twee weke gelede is 11 mense boonop op een dag in Khayelitsha vermoor. Die moorde het op verskillende plekke plaasgevind, maar alle aanduidings was dat dit met mekaar verband gehou het. Fritz het in Februarie vanjaar boonop gesê 11 van die 30 polisiestasies waar die meeste moorde landwyd aangemeld word, is in Kaapstad. Die polisiestasies het ook meer as die helfte van alle moorde by al 30 stasies aangeteken.